**Polyfenol** je skupina chemických zlúčenín obsiahnutých v rastlinách. Sú charakterizované prítomnosťou viac ako jednej fenolovej jednotky alebo stavebného bloku v molekule. Polyfenol sa všeobecne delí na hydrolyzovateľné taníny (estery kyseliny gallovej a glukózy alebo iných cukrov) a fenylpropanoidy, napríklad lignany, flavonoidy a kondenzované taníny.

Klasifikácia a nomenklatúra
---------------------------

Delenie polyfenolov na taníny, lignany a flavonoidy je odvodené od variantov jednoduchej polyfenolickej jednotky vychádzajúcich zo šikimátovej metabolickej dráhy sekundárneho metabolizmu rastlín a z klasického delenia založeného na relatívnom význame jednotlivých základných komponentov pre rôzne študované oblasti. Chémia tanínov vychádza z významu kyseliny trieslovej pre kožiarsky priemysel. Ligniny sú späté s chémiou pôdy a rastlinných štruktúr. Flavonoidy sa zaoberá chémia sekundárnych rastlinných metabolitov pre obranu rastlín a chémia farieb kvetov (napr. antokyanínov).

Najviac a najlepšie študovanými polyfenolmi sú flavonoidy, medzi ktoré patria tisíce zlúčenín, okrem iného flavonoly, flavóny, katechíny, flavanóny, antokyanidíny a izoflavonoidy  .

Najhojnejšie sa vyskytujúcimi polyfenolmi sú kondenzované taníny, obsiahnuté prakticky vo všetkých skupinách rastlín a tvoriace až 50 % suchej hmotnosti listov. Po celom svete prebehla na nutrične chudobných kyslých pôdach konvergenčná evolúcia rastlinných komunít bohatých na taníny. Taníny boli považované za súčasť obrany rastlín proti bylinožravcom, avšak čoraz viac ekológov teraz poznáva ich význam pre riadenie procesov rozkladu a dusíkového obehu. S rastúcimi obavami z globálneho otepľovania je veľký záujem lepšie pochopiť úlohu polyfenolov ako regulátorov obehu uhlíka, najmä v severných boreálnych lesoch.

|  |  |  |  |
| --- | --- | --- | --- |
| Základná jednotka: |  kyselina gallová |  flavón | kyselina škoricová |
| Trieda/polymér: | hydrolyzovateľné taníny | flavonoidy, kondenzované taníny |  lignany |

Polyfenol sa klasifikuje aj podľa typu a počtu prítomných fenolických subkomponentov. V danom polyfenole môže byť obsiahnutá viac ako jedna subkomponenta.

|  |  |  |  |  |  |
| --- | --- | --- | --- | --- | --- |
| fenol | pyrokatechol | pyrogallol | resorcinol | floroglucinol | hydrochinon |
|  fenol |  pyrokatechol |  pyrogallol |  rezorcinol |  floroglucinol |  hydrochinón |
| Príklady: ligniny odvodené od kyseliny kumarovej, kaempferol | Príklady: katechín, kvercetín, ligniny odvodené od kyseliny kávovej a ferulovej, estery hydroxytyrosolu | Príklady: gallokatechíny (EGCG), tanindy, myricetin, ligniny odvodené od sinapylalkoholu | Príklad: resveratrol | Príklady: takmer všetky flavonoidy | Príklad: arbutín |

Fenolické jednotky môžu byť často esterifikované alebo metylované. Možno ich nájsť v dimerizovanom alebo polymerizovanom stave, kedy vzniká nová trieda polyfenolov. Napríklad kyselina ellagová je dimér kyseliny gallovej a tvorí triedu ellagotanínov. Podobne sa katechín a gallokatechín môžu kombinovať a tvoriť červenú zlúčeninu teaflavín, týmto procesom vzniká aj rozsiahla trieda tearubigínov v čaji.

Výskyt v potravinách
--------------------

Medzi významné zdroje polyfenolov patria bobuľoviny, čaj, pivo, hrozno (tiež víno ako nápoj), olivový olej, kakao/čokoláda, káva, vlašské orechy, arašidy, borojo, granátové jablko, cezmína paraguajská a ďalšie ovocie a zelenina.

Referencie
----------

1. ↑  M. DEWICK, Paul. The biosynthesis of shikimate metabolites. *Natural Product Reports*, 1998, roč. 15, čís. 1, s. 17. Dostupné online [cit. 2022-10-08]. ISSN 0265-0568. DOI: 10.1039/a815017y. (po anglicky)
2. ↑  JAMISON, Jennifer R. *Clinical guide to nutrition and dietary supplements in disease management*. Edinburgh? : Churchill Livingstone, 2003. Dostupné online. ISBN 978-0-443-07193-5. S. 525.

Iný projekt
-----------

Commons
* Spolupracuj na Commons Commons ponúka multimediálne súbory na tému **Polyfenol**

Externý odkaz
-------------

Wine polyphenols vary with age and variety

Zdroj
-----

*Tento článok je čiastočný alebo úplný preklad článku Polyfenoly na českej Wikipédii.*